|  |  |
| --- | --- |
|   |  |
| **Република Србија** | **Република Србија** |
| **ВЛАДА****КАНЦЕЛАРИЈА ЗА САРАДЊУ СА ЦИВИЛНИМ ДРУШТВОМ** | **МИНИСТАРСТВO ПРОСВЕТЕ, НАУКЕ И ТЕХНОЛОШКОГ РАЗВОЈА** |

Канцеларија за сарадњу са цивилним друштвом Владе Републике Србије у сарадњи са Министарством просвете, науке и технолошког развоја упућује

**Ј А В Н И П О З И В**

**организацијама цивилног друштва за предлагање кандидата за чланство у Савету за Национални оквир квалификација Републике Србије**

**I О САВЕТУ ЗА НАЦИОНИЛАНИ ОКВИР КВАЛИФИКАЦИЈА**

*Законом о Националном оквиру квалификација Републике Србије* („Службени гласник РС“, бр. 27/2018) (у даљем тексту: Закон о НОКС) успостављен је Национални оквир квалификација Републике Србије (у даљем тексту: НОКС) као систем за уређивање квалификација, утврђени су његова сврха, циљеви и принципи, као и врсте, нивои и начини стицања квалификација, описана су знања, вештине, способности и ставови нивоа квалификација, утврђена тела и организације надлежне за примену и развој НОКС, обезбеђивање квалитета у његовој примени и повезивање са Европским оквиром квалификација.

Закон о НОКС предвиђа оснивање Савета за Национални оквир квалификација Републике Србије (у даљем тексту: Савет) као саветодавног тела Владе које даје препоруке о процесу планирања и развоја људског потенцијала у складу са јавним политикама у области целоживотног учења, запошљавања, каријерног вођења и саветовања.

Чланом 13. Закона о НОКС утврђене су **надлежности Савета** тако да оне обухватају:

* предлагање стандарда квалификација за све нивое НОКС;
* предлагање Влади оснивања секторског већа за одређени сектор рада, односно делатности;
* давање препорука о процесу планирања и развоја људских потенцијала у складу са стратешким документима Републике Србије;
* давање препорука о побољшањима у повезивању образовања и потреба тржишта рада;
* давање мишљења министру надлежном за образовање о препорукама секторских већа око уписне политике у средње школе и на високошколске установе;
* праћење рада секторских већа и давање препорука за унапређивање рада на основу редовних извештаја о раду секторских већа;
* давање мишљења на стандарде за самовредновање и спољашњу проверу квалитета ЈПОА;
* обављање и других послова у складу са Законом.

**Савет има 25 чланова које именује Влада**, и то:

* шест чланова на предлог: министарства надлежног за образовање, министарства надлежног за рад и запошљавање, министарства надлежног за привреду, министарства надлежног за омладину, министарства надлежног за државну управу и локалну самоуправу и министарства надлежног за здравље;
* три члана на предлог: покрајинског секретаријата надлежног за образовање, покрајинског секретаријата надлежног за високо образовање и покрајинског секретаријата надлежног за рад и запошљавање;
* једног члана на предлог Националне службе за запошљавање;
* два члана на предлог Привредне коморе Србије;
* пет чланова представника високошколских установа, и то три на предлог Конференције универзитета и два на предлог Конференције академија струковних студија и високих школа (у даљем тексту: Конференција академија и високих школа);
* два члана представника стручних школа на предлог заједница стручних школа;
* једног члана представника гимназија на предлог заједнице гимназија;
* два члана на предлог репрезентативних синдиката, који су чланови Социјално-економског савета Републике Србије;
* два члана на предлог репрезентативних удружења послодаваца, који је члан Социјално-економског савета Републике Србије;
* **једног члана представника организација цивилног друштва, на предлог органа надлежног за координацију с организацијама цивилног друштва.**

Мандат чланова Савета траје четири године, а Саветом председава члан који је представник министарства надлежног за образовање.

Влада разрешава члана Савета пре истека мандата, и то:

* на лични захтев;
* ако не испуњава дужности члана Савета или својим поступцима повреди углед те дужности, на предлог организације на чији је предлог именован.

**Циљ овог јавног позива** је да се кроз јаван и транспарентан процес изврши избор **1 (једног) представника организација цивилног друштва који ће бити предложен Влади на именовање за чланство у Савету.**

**За учешће у раду Савета и долазак и одлазак са састанака није предвиђена новчана надокнада.**

**II ОБЛАСТ ЈАВНОГ ПОЗИВА**

**Јавни позив намењен је организацијама цивилног друштва које делују у некој од следећих области:**

* **образовна политика Републике Србије;**
* **реформа образовног система у Републици Србији;**
* **каријерно вођење и саветовање;**
* **неформално образовање.**

**III КРИТЕРИЈУМИ**

***1. Kритеријуми за организације цивилног друштва које предлажу кандидате за чланство у Савету***

Оргaнизaциjе цивилнoг друштвa које предлажу кандидате морају испуњавати следеће критеријуме:

* да су **уписaне у рeгистaр нajмaњe 5 (пет) година** прe oбjaвљивaњa oвoг jaвнoг пoзивa;
* да **актом о оснивању или статутом имају утврђене циљеве** у некој од области наведених у тачки II (ОБЛАСТ ЈАВНОГ ПОЗИВА);

**ПРЕДНОСТ** имају организације цивилног друштва које:

* поседују **искуство у раду радних група и других радних и саветодавних тела које формирају органи државне управе, у последњих 5 (пет) година.**

***2. Kритеријуми за кандидате за чланство у Савету***

Кандидат којег предлаже организација цивилног друштва мора испуњавати следеће критеријуме:

* да је **држављанин Републике Србије**;
* да је **члан или ангажован у организацији цивилног друштва која га предлаже**;
* да поседује **пројектно искуство и експертизу** у областима наведеним у тачки II (ОБЛАСТ ЈАВНОГ ПОЗИВА), **у последњих 5 (пет) година**;

**ПРЕДНОСТ** има кандидат који:

* поседује **искуство у раду радних група и других радних и саветодавних тела које формирају органи државне управе, у последњих 5 (пет) година**.

**IV ДОКУМЕНТАЦИЈА КОЈА СЕ ДОСТАВЉА**

***1. Докази које достављају организације цивилног друштва које предлажу кандидате:***

* **изјава којом организација цивилног друштва предлаже кандидата**;
* **кoпиjа** **рeшeњa o упису у рeгистaр** у складу са Законом[[1]](#footnote-1);
* **кoпиjа акта о оснивању, односно Статута**; [[2]](#footnote-2)
* уколико постоји **пожељно** је доставити доказ о **искуству у раду радних група и других радних и саветодавних тела које формирају органи државне управе, у последњих 5 (пет) година** (*списак радних тела са приложеним копијама решења/одлука о именовању, потврдама надлежног органа/организације, записницима са састанака и сл.*)*;*

***2. Докази који се достављају за кандидате*** ***за чланство у Савету:***

* **биографија кандидата (CV)**;
* **мотивационо писмо** у којем се истиче на који начин кандидат може допринети раду Савета;
* **доказ да је кандидат држављанин Републике Србије** (*копија уверења о држављанству Републике Србије, копија/очитана лична карта, копија пасоша и сл.*)[[3]](#footnote-3);
* **доказ да је кандидат члан или да је ангажовани у организацији цивилног друштва која га предлаже** (*потврда, фотокопија чланске карте или други доказ*);
* **листa пројеката у чијој је реализацији кандидат учествовао, односно листа публикација, стручних и научних радова чији је кандидат аутор или коаутор** у областима наведеним у тачки II (ОБЛАСТ ЈАВНОГ ПОЗИВА)**, у последњих 5 (пет) година** *(Анекс 1 – Образац о учешћу кандидата на пројектима; Анекс 2 – Образац о објављеним публикацијама, стручним и научним радовима кандидата)*;
* уколико постоји **пожељно** је доставити доказ о **искуству кандидата у раду радних група и других радних и саветодавних тела које формирају органи државне управе, у последњих 5 (пет) година** (*списак радних тела са приложеним копијама решења/одлука о именовању, потврдама надлежног органа/организације, записницима са састанака и сл.*)*;*

**\* НАПОМЕНА:**

**Свака организација цивилног друштва може предложити највише једног кандидата.**

**IV РОК И НАЧИН ПОДНОШЕЊА ПРИЈАВЕ**

**Рoк зa пoднoшeњe пријава траје од 2. до 13. јула 2018. године.**

Заинтересоване организације цивилног друштва дужна су да своје пријаве доставе **искључиво поштом, у затвореној коверти** на адресу:

**Канцеларија за сарадњу са цивилним друштвом**

**Владе Републике Србије**

**Палата Србија, Булевар Михајла Пупина број 2, источни улаз;**

**11070 Нови Београд**

сa нaпoмeнoм:  **„Кандидатура за чланство у Савету за Национални оквир квалификација Републике Србије“.**

**- „ЗА ЈАВНИ ПОЗИВ, НЕ ОТВАРАТИ“ –**

**V ПОСТУПАК ИЗБОРА**

За потребе припреме и спровођења поступка избора, као и самог Јавног позива, формирана је **Комисија за избор представника организација цивилног друштва за чланство у Савету за Национални оквир квалификација Републике Србије** (у даљем тексту: Комисија), која је састављена од представника Канцеларије за сарадњу са цивилним друштвом Владе Републике Србије и Министарства просвете, науке и технолошког развоја.

Формирана Комисија дужна је да у року од **45 дана од дана истека рока за подношење пријава** донесе **коначну Одлуку о предлогу представника организација цивилног друштва за чланство у Савету за Национални оквир квалификација Републике Србије** (у даљем тексту: коначна Одлука). Коначна Одлука, као и сам Јавни позив, објавиће се на званичним интернет страницама Канцеларије за сарадњу са цивилним друштвом Владе Републике Србије [www.civilnodrustvo.gov.rs](http://www.civilnodrustvo.gov.rs) и Министарства просвете, науке и технолошког развоја [www.mpn.gov.rs](http://www.mpn.gov.rs).

Коначно именовање предложеног кандидата од стране Комисије извршиће Влада.

Евентуална питања око поступка подношења пријава могу се упутити **Родић Данилу** из Канцеларије за сарадњу са цивилним друштвом Владе Републике Србије (danilo.rodic@civilnodrustvo.gov.rs, 011/311-38-95).

**VI ДОДАТНЕ ИНФОРМАЦИЈЕ**

Потребни обрасци, као и додатне информације за њихово попуњавање налазе се у оквиру следећих докумената:

1. Анекс 1 – Образац о учешћу кандидата на пројектима
2. Анекс 2 – Образац о објављеним публикацијама, стручним и научним радовима кандидата
1. Копија **не мора** бити оверена код јавног бележника. [↑](#footnote-ref-1)
2. Копија **не мора** бити оверена код јавног бележника. [↑](#footnote-ref-2)
3. Копија **не мора** бити оверена код јавног бележника. [↑](#footnote-ref-3)